b'\n_START_ARTICLE_\nCaernarfon\n_START_SECTION_\nHist\xc3\xb2ria\n_START_PARAGRAPH_\nEl nom procedeix del gal\xc2\xb7l\xc3\xa8s Caer yn Arfon = "castell a Arfon", fent refer\xc3\xa8ncia a un fort rom\xc3\xa0 de nom Segontium. Arfon \xc3\xa9s "(la regi\xc3\xb3) davant d\'Anglesey". Aix\xc3\xad doncs la ciutat de Caernarfon t\xc3\xa9 el seu origen el fort rom\xc3\xa0 de Segontium, les ru\xc3\xafnes del qual es conserven en un tur\xc3\xb3 al sud-est de la ciutat actual. Segontium va ser constru\xc3\xaft per Agr\xc3\xadcola pels voltants de l\'any 77. Era la fortalesa principal dels romans al nord de Gal\xc2\xb7les i podia hostatjar un miler de soldats d\'infanteria auxiliar. Estava situat en un promontori amb bona visibilitat sobre l\'estret d\'Afon. Reb\xc3\xa9 el seu nom, probablement, del riu Seiont, l\'estuari del qual banya el castell de Caernarfon. Passada la retirada de les tropes romanes (pels voltants de l\'any 385), la fortalesa pass\xc3\xa0 a mans de cabdills locals. Probablement en el segle V es constru\xc3\xad una esgl\xc3\xa9sia cat\xc3\xb2lica. El pas dels normands (segle XI) fou breu, per\xc3\xb2 marcat per l\'aixecament d\'una primera construcci\xc3\xb3 defensiva en la forma d\'un castell de mota i pati._NEWLINE_Poc despr\xc3\xa9s de la conquesta de Gal\xc2\xb7les per Eduard I d\'Anglaterra, aquest feu al\xc3\xa7ar un gran castell al voltant de la mota, amb un poble emmurallat adjacent. L\'arquitecte del rei, James of Saint George, aixec\xc3\xa0 els murs del castell a imatge dels de Constantinoble, coneixedor, possiblement del nom alternatiu gal\xc2\xb7l\xc3\xa8s, Caer Gystennin; a m\xc3\xa9s, Eduard recolzava les croades. El Castell de Caernarfon esdevingu\xc3\xa9, d\'alguna forma, un s\xc3\xadmbol de la dominaci\xc3\xb3 anglesa._NEWLINE_La vila, a qui conced\xc3\xad una carta de drets el 1284, fou designada capital de Gal\xc2\xb7les del Nord, i fou el lloc on el fill d\'Eduard I, el pr\xc3\xadncep de Gal\xc2\xb7les i m\xc3\xa9s tard rei Eduard II d\'Anglaterra, naixeria el 1284._NEWLINE_El castell i les muralles de la ciutat estan excepcionalment ben preservades i han esdevingut un reclam tur\xc3\xadstic de la poblaci\xc3\xb3.\n_START_SECTION_\nDemografia\n_START_PARAGRAPH_\nCaernarfon t\xc3\xa9 el percentatge m\xc3\xa9s gran de gal\xc2\xb7lo-parlants del Pa\xc3\xads. Dels 9.611 habitants del cens del 2001, un 86,1% de la poblaci\xc3\xb3 parlava gal\xc2\xb7l\xc3\xa8s, amb el percentatge m\xc3\xa9s gran de parlants en la franja dels 10 als 14 anys, amb un 97,7% de persones que el parlaven freq\xc3\xbcentment. La ciutat \xc3\xa9s en l\'actualitat un focus nacionalista a Gal\xc2\xb7les._NEWLINE_Els habitants de Caernarfon reben l\'apel\xc2\xb7latiu de "Cofis". Aquest mot tamb\xc3\xa9 designa el dialecte local, una barreja de mots i construccions gal\xc2\xb7leses i angleses.\n_START_SECTION_\nInvestidures\n_START_PARAGRAPH_\nEn 1911, David Lloyd George, aleshores parlamentari electe pel districte, conceb\xc3\xa9 la idea d\'investir el nou Pr\xc3\xadncep de Gal\xc2\xb7les en el Castell de Caernarfon, amb l\'\xc3\xa0nim que el fet ajud\xc3\xa9s a pacificar els nacionalistes gal\xc2\xb7lesos, alhora que potenci\xc3\xa9s el sentiment pro-brit\xc3\xa0nic. La cerim\xc3\xb2nia es f\xc3\xa9u el 13 de juliol, amb tota la fam\xc3\xadlia reial en una de les seves molt infreq\xc3\xbcents visites al Pa\xc3\xads, i el futur Rei Eduard VIII va ser degudament investit._NEWLINE_L\'1 de juliol del 1969, una nova investidura tingu\xc3\xa9 lloc al castell, aquesta vegada en la persona del Pr\xc3\xadncep Carles. Malgrat les amenaces i les protestes dels sectors nacionalistes, la cerim\xc3\xb2nia transcorregu\xc3\xa9 sense incidents. L\'\xc3\xbanic fet luctu\xc3\xb3s la mort de dos membres del Mudiad Amddiffyn Cymru (Moviment de Defensa Gal\xc2\xb7l\xc3\xa8s), Alwyn Jones i George Taylor, quan explot\xc3\xa0 prematurament la bomba que volien posar a la via del tren a Abergele per aturar el comboi reial.\n_START_SECTION_\nCultura i curiositats\n_START_PARAGRAPH_\nL\'estaci\xc3\xb3 de tren de Saint Helen\'s Road \xc3\xa9s la cap\xc3\xa7alera del tren de via estreta Welsh Highland Railway. Caernarfon tamb\xc3\xa9 va ser un port important quan exportava la pissarra de les pedreres de la Dyffryn Nantlle (la Vall del Nantlle). A 7,4 km al sud-oest de la ciutat hi ha un aeroport de petites dimensions, dedicat a vols de plaer i d\'instrucci\xc3\xb3, i amb un petit museu dedicat a l\'aviaci\xc3\xb3._NEWLINE_La ciutat ha estat seu dels Eisteddfod Nacionals de Gal\xc2\xb7les dels anys 1862, 1894, 1906, 1921, 1935, 1959 i 1979, a m\xc3\xa9s dels extraoficials del 1877 i 1880._NEWLINE_L\'any 1955, Caernarfon reclam\xc3\xa0 el t\xc3\xadtol de Capital de Gal\xc2\xb7les basant-se en arguments hist\xc3\xb2rics. Cardiff va guanyar abrumadorament la votaci\xc3\xb3 que van fer diversos ens locals del pa\xc3\xads (136 a 11) i esdevingu\xc3\xa9, aix\xc3\xad, la primera capital oficial de Gal\xc2\xb7les._NEWLINE_La poblaci\xc3\xb3 t\xc3\xa9 un petit port i una platja, guardonada amb la Bandera Blava a Victoria Harbour. Acull tamb\xc3\xa9 el museu regimental dels Royal Welch Fusiliers (fusellers reials de Gal\xc2\xb7les).'